Tom Behnke (FP), 1999-03-02:
Der er ingen tvivl om, at både ægteskab og anden form for samlivsform, herunder også registreret partnerskab, naturligvis er af det gode, hvis det er sådan, at det fungerer.
Og der er heller ingen tvivl om, at hvis der ligger nogle hindringer, som Folketinget kan fjerne, for, at folk kan leve lykkeligt sammen, så bør man da i Folketinget se på det.
Det er klart, at hvis en lovgivning er indrettet på en sådan måde, at den er med til at splitte eller ødelægge ægteskaber og samliv, så skal man se på det.
Men der er heller ingen tvivl om, at når det knager i ægteskaberne, når de ikke holder længere, så kan det da godt være, at det er en god idé med rådgivning.
Men: I de tilfælde, hvor det er en god idé med rådgivning, ved parterne det godt, og de søger også rådgivning, og de er i øvrigt også klar til at betale den fulde pris for det.
Hvorimod de useriøse, ja, der må man nok sige, at uanset om man så lavede dette offentlige tilbud, skatteyderfinansieret betalt rådgivning, ville det ikke hjælpe.
Det ville højst hjælpe i en periode, og så ville der igen være problemer.
Men hvis man ikke kan, hvis det virkelig er kørt helt, helt af sporet, og man lever som hund og kat, hvorfor så overhovedet yde en indsats for, at de mennesker skal blive sammen?
Hvis de virkelig ønsker at blive skilt, så må de gøre det og tage konsekvenserne af at blive det.
Og det er jo så det, man må gøre op med sig selv, når man lever i ægteskab eller et registreret partnerskab: Vil man skilles, eller vil man ikke skilles, og hvilke konsekvenser har det?
En af de ting, som jeg måske nok kunne savne hos nogle af borgerne i det her samfund, er evnen til at tage ansvar for deres eget liv, evnen til at tage ansvar for deres egne dispositioner.
Når man vælger at indgå ægteskab, så må man også tage de konsekvenser, der følger af det.
Men med alle disse hjælpeforanstaltninger kommer vi jo længere og længere ud i et samfund, hvor man kan vælge fuldstændig frit på alle hylder.
Man kan bare kaste sig ud i det ene eventyr efter det andet, og hvis der sker noget, så kommer Kristeligt Folkeparti og samler op og sørger for, at man får nogen rådgivning og nogen hjælp og nogen vejledning, til man kommer på sporet igen.
Men det er ødelæggende.
Det er ødelæggende for det, der ligger i alle os mennesker, nemlig at vi bør tage ansvar for vores egne handlinger og dispositioner og tage konsekvensen af dem.
Så sagde ordføreren for forslagsstillerne, hr. Jann Sjursen, at når folk bliver skilt, giver det jo f.eks. også boligproblemer.
Der er jo samfundsmæssige, økonomiske problemer.
Ja altså, som jeg ser det, hvis jeg skal følge den linje, som hr. Jann Sjursen lægger her, så må vi jo sige, at skilsmisse er en økologisk katastrofe.
Det er det jo.
Altså når man flytter hver til sit, skal man bruge dobbelt så meget varme, dobbelt så meget lys, dobbelt så meget vand, og når man skal lave mad, er det jo altså - det ved enhver, der har prøvet det, skal jeg hilse og sige - noget billigere at lave mad til to eller til fem for den sags skyld, end hvis man kun skal lave det til én person.
Så alt andet lige: Hvis hr. Jann Sjursen skal have et argument med herfra, så er det en økologisk katastrofe, når man bliver skilt.
Ikke desto mindre er det nu engang sådan her i livet, at det er det, der sker.
Det sker nogle gange, at man finder sammen med én, hvor det viser sig, at det alligevel ikke var så godt, og så viser det sig i øvrigt også i en række tilfælde, at det så også er bedst, at man går fra hinanden igen og tager konsekvensen af det.
Jeg skulle hilse og sige, at jeg i mit civile job har været i mange situationer, hvor jeg ganske enkelt har været nødt til at anbefale folk at blive skilt, og hvor de ikke er blevet det.
Problemerne tårner sig op, og politiet bliver tilkaldt hver eneste lørdag aften.
Hver eneste lørdag aften kan politiet komme ud og skille parterne ad.
Jeg tror ikke, ægteskabsrådgivning hjælper ret meget i den sammenhæng.
Så altså konkluderende: Fremskridtspartiet støtter ikke beslutningsforslaget.